Twee in hof oor R12 miljoen se MandraxDie mandraxvonds wat op 19 Januarie 2016 naby Bloemfontein gemaak is Foto: Verskaf deur die Valke Twee verdagtes wat vandeesweek op die N1 naby Bloemfontein in hegtenis geneem is omdat hulle glo Mandrax-tablette ter waarde van R12 miljoen in hul besit gehad het, het Woensdag in die stad se landdroshof verskyn. Volgens brig. Hangwani Mulaudzi, woordvoerder van die Valke, is die saak tot 8 Februarie uitgestel wanneer hulle na verwagting om borgtog gaan aansoek doen. Hulle word van dwelmhandel aangekla en bly in aanhouding. Die verdagtes, ŉ man (40) en ŉ vrou (35), is vroeër die week in hegtenis geneem nadat die Valke ŉ wenk ontvang het dat hulle in ŉ afleweringswa, waarin die dwelms versteek was, van Gauteng na die Oos-Kaap onderweg was. Die voertuig is naby die Verkeerdevlei-tolplaza opgemerk en beamptes het dit agtervolg tot net voor Bloemfontein. Beamptes van die Valke het op ŉ tuisgemaakte kompartement onder die laaibak van die voertuig afgekom met dwelmmiddels daarin ter waarde van R12 miljoen.